CELEX: 62021CN0601
Language: el
Date: 2021-09-28 00:00:00
Title: Υπόθεση C-601/21: Προσφυγή της 28ης Σεπτεμβρίου 2021 — Ευρωπαϊκή Επιτροπή κατά Δημοκρατίας της Πολωνίας

6.12.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 490/23
            
         
      Προσφυγή της 28ης Σεπτεμβρίου 2021 — Ευρωπαϊκή Επιτροπή κατά Δημοκρατίας της Πολωνίας
      (Υπόθεση C-601/21)
      (2021/C 490/24)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: A. Stobiecka-Kuik, G. Wils, P. Ondrůšek)
      
         Καθής: Δημοκρατία της Πολωνίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Δημοκρατία της Πολωνίας, καθόσον προσέθεσε εξαιρέσεις που αφορούν τη δημιουργία ορισμένων εγγράφων, σφραγίδων και σημάτων μη προβλεπόμενες στην οδηγία 2014/24/ΕΕ σχετικά με τις δημόσιες προμήθειες (1), παρέβη τις υποχρεώσεις που υπέχει από το άρθρο 1, παράγραφοι 1 και 3, και το άρθρο 15, παράγραφοι 2 και 3, της οδηγίας 2014/24/ΕΕ, σε συνδυασμό με το άρθρο 346, παράγραφος 1, στοιχείο α', ΣΛΕΕ·
               
            
                  —
               
               
                  να καταδικάσει τη Δημοκρατία της Πολωνίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Κατά τη μεταφορά της οδηγίας 2014/24, η Πολωνία απέκλεισε από το πεδίο εφαρμογής των προβλεπόμενων στην εν λόγω οδηγία διαδικασιών τη δημιουργία ευρέος φάσματος εγγράφων, σφραγίδων και σημάτων. Οι προβλεφθείσες από την Πολωνία εξαιρέσεις αφορούν δημόσια έγγραφα (όπως, για παράδειγμα, δελτία ταυτότητας, διαβατήρια και ναυτικά φυλλάδια), φορολογικά επισήματα, νόμιμη σήμανση και αυτοκόλλητα ελέγχου, ψηφοδέλτια και ολογράμματα τοποθετούμενα σε πιστοποιητικά δικαιώματος ψήφου, καθώς και μικροεπεξεργαστές με λογισμικό που χρησιμεύει στη διαχείριση δημοσίων εγγράφων, συστήματα πληροφορικής και ηλεκτρονικές βάσεις αναγκαίες για τη χρήση δημοσίων εγγράφων. Κατά την άποψη της Επιτροπής, η εισαγωγή των εξαιρέσεων αυτών συνιστά παράβαση της οδηγίας 2014/24, καθόσον περιορίζει το πεδίο εφαρμογής της οδηγίας κατά τρόπο μη δικαιολογούμενο ούτε από τις διατάξεις της οδηγίας 2014/24 ούτε από το άρθρο 346 ΣΛΕΕ. Συναφώς, η Επιτροπή επικαλείται ως σημαντικό προηγούμενο την απόφαση του Δικαστηρίου στην υπόθεση Επιτροπή κατά Αυστρίας (C-187/16).
      Στο πλαίσιο της διαδικασίας προ της ασκήσεως της προσφυγής η Πολωνία προέβαλε την ανάγκη προστασίας της ασφάλειας των επίσημων εγγράφων. Συμφωνώντας ως προς την ανάγκη διασφάλισης της προστασίας και της γνησιότητας των εν λόγω εγγράφων, η Επιτροπή εκτιμά ότι η Πολωνία δεν απέδειξε ότι η απαιτούμενη προστασία, συμπεριλαμβανομένης της προστασίας από την πλαστογράφηση ή της προστασίας σε σχέση με τις διατάξεις για την προστασία των δεδομένων προσωπικού χαρακτήρα, δεν μπορεί να διασφαλιστεί στο πλαίσιο της διαδικασίας σύναψης δημοσίων συμβάσεων που προβλέπει η οδηγία 2014/24.
      
         (1)  ΕΕ 2014, L 94, σ. 65.